19 YATICHÄWI
¿Khitis Amuyasiri Cheqapa Uywatajja?
Jiwañapajj jakʼankjjäna ukhaw Jesusajj pusi arkirinakapamp tantachasïna: Pedro, Santiago (jan ukajj Jacobo), Juan ukhamarak Andrés. Ukatsti, jupajj kuttʼankani ukat akapachajj tukuskani ukhajj kunanakas pasañapäna uka toqenakat qhanañchkasajja, akham sasaw arkirinakapar jisktʼäna: “¿Khitiraki amuyasiri, cheqap uywatasti, khitirutï uywiripajj utapankirinakjjaru uchawayi, horasaparu manqʼa jupanakaru churañapatakejja?” sasa (Mateo 24:3; 24:45, MT; Marcos 13:3, 4). Uka arunakarjamajja, mä uywirjamaw Jesusajj mä tama uttʼayañapäna ukat jupanakaw qhepa urunakan arkirinakapar manqʼa churapjjañapäna, mä arunjja, Diosan Arupat yatichapjjañapäna. ¿Khitinakarus uttʼaypachäna?
Qollan ajayump ajllita, Jesusan mä qhawqha arkirinakapäpjjewa. Uka ‘uywatajja’, Jehová Diosan Qhanañchirinakapan Oraqpachan Jilïr Irpirinakapa sasin uñtʼatäpjjarakiwa. Uka uywataw Diosan servirinakapar Bibliat apstʼat yatichäwinakap manqʼäkaspas ukham horasapar churi. Ukatwa Jehová Diosan Qhanañchirinakapajj ‘horasapar manqʼanak’ katoqañ suyapjje (Lucas 12:42).
Uka uywataw Diosan utap uñji (1 Timoteo 3:15). ‘Amuyasiri Cheqapa Uywatajj’ aka Oraqenkiri Jehová Diosan markap uñjañatak uttʼayatäpjjewa, Jesusaw uka luräwi jaytawayi, ukatwa Diosan markapan utjir yänakap uñjapjje, Diosan arunakapat yatiyasiñapatak yanaptʼapjje ukat tamanak taypis yatichapjjaraki. Janiw ukakïkiti, Diosan yupaychirinakapar kunanakatï wakisi ukanak horasapar churañatakejja, Diosan arunakap yatiyañataki apnaqaski uka Bibliat apstʼat qellqatanakampisa ukat kunanakatï tantachäwinakansa, jachʼa tantachäwinakansa yatichaski, ukanakampiw Diosan arunakapat yatichapjje.
Uka ‘uywatajj’ cheqapawa, kunattejj Diosan suma yatiyäwinakapsa ukat Biblian yatichäwinakapsa cheqaparuw yatichi, ukat Criston yänakaps wali amuyumpiw aka Oraqen uñji, ukatwa amuyasiri satarakejja (Hechos 10:42). Jehová Diosaw taqe luratanakap bendiciski, ukatwa markapajj jukʼamp jiljjattaski ukat yatichäwinakapas jilarkirirakiwa (Isaías 60:22; 65:13).
Arkirinakapar Diosan Arupat horasaparu yatichañapatakejja, ¿khitirus Jesusajj uttʼayawayi?
¿Kunatsa uka ‘uywatarojj’ cheqapawa ukat amuyasiriwa sasin sissna?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn